Urmăriri în plină noapte pe străzile din Rădăuți pentru prinderea unui șofer care nu a oprit la semnalele polițiștilor. În jurul orei 22.30 din seara zilei de vineri, polițiștii au primit o informație potrivit căreia la volanul unui autoturism se află o persoană care avea suspendat dreptul de a conduce pe drumurile publice. Mașina a fost identificată în trafic, numai că șoferul nu doar că nu a oprit, ci a și accelerat puternic.
Polițiștii au plecat în urmărirea sa, ocazie cu care și-au dat seama că în interior se află mai multe persoane. În acest context, au decis să nu folosească armamentul din dotare. Au contactat alte echipaje de poliție, iar în momentul în care mașina s-a apropiat de centura orașului Rădăuți a fost montat dispozitivul de oprire forțată cu cuie. Toate cele patru anvelope au fost perforate, iar mașina a fost blocată după câteva sute de metri. Din interior a coborât șoferul care a încercat să scape cu fuga, numai că nu a ajuns prea departe. Este vorba de un tânăr de 21 de ani, din Dornești, care avea permisul suspendat până la mijlocul lunii iunie. A fost testat cu aparatele etilotest și drugtest și s-a constatat că nu consumase nici alcool și nici droguri. Acum, s-a ales cu dosar penal pentru comiterea infracțiunii de conducerea unui vehicul fără permis de conducere.
"Deși mesajul de fermitate în aplicarea legii este unul cât se poate de clar și obiectiv, în continuare șoferi iresponsabili încalcă legea și pun în pericol viața proprie, dar și a altor persoane prin gesturi ce nu respectă măcar o proporționalitate logică între gravitatea abaterii rutiere, urmările în plan juridic și potențialele consecințe tragice.
Neoprirea la semnalul regulamentar al polițistului rutier nu este doar o contravenție și un act de sfidare a legii și autorității, ci poate atrage consecințe din cele mai grave pentru șoferul care încalcă legea, pasagerii din vehiculul acestuia, alți participanți la trafic (șoferi sau pietoni) și chiar pentru polițiștii care vor desfășura activități de interceptare și oprire.
Urmărirea vehiculului care nu oprește la semnalul polițistului generează riscuri suplimentare pe fondul dezvoltării unor viteze superioare de deplasare, presiune psihică suplimentară în condiții asociate de multe ori și consumului de alcool sau substanțe interzise de către șoferi", au transmis reprezentanții IPJ Suceava.